b"\n_START_ARTICLE_\nKrokuvos gra\xc5\xa1is\n_START_SECTION_\nAnkstyvieji gra\xc5\xa1iai\n_START_PARAGRAPH_\nKrokuvos gra\xc5\xa1is imtas kaldinti 1367\xc2\xa0m. valdant Kazimierui III Did\xc5\xbeiajam m\xc4\x97gd\xc5\xbeiojant Prahos gra\xc5\xa1\xc4\xaf, kaldint\xc4\x85 nuo ma\xc5\xbedaug 1300\xc2\xa0m., ir kitas dideles sidabrines gra\xc5\xa1io tipo monetas, leistas \xc5\xa0ventojoje Romos imperijoje. Tuometinei Lenkijos ekonomikai sidabrin\xc4\x97 moneta buvo reikalinga, nes tuo metu kursuojantys sidabriniai smulk\xc5\xabs denarai nepatenkino augan\xc4\x8di\xc5\xb3 ekonomini\xc5\xb3 poreiki\xc5\xb3. Iki 1330\xc2\xa0m. Prahos gra\xc5\xa1is prilygintas 12 denar\xc5\xb3, v\xc4\x97liau iki 1380\xc2\xa0m.\xc2\xa0\xe2\x80\x93 16 denar\xc5\xb3, o po 1380\xc2\xa0m. nusistov\xc4\x97jo santykis 18 denar\xc5\xb3. Lenkijoje gra\xc5\xa1is prilygintas 8 denarams, o Lietuvoje\xc2\xa0\xe2\x80\x93 10 denar\xc5\xb3._NEWLINE_Kazimiero III Krokuvos gra\xc5\xa1is vidutini\xc5\xa1kai sv\xc4\x97r\xc4\x97 3,1 g (2,62 g sidabro), Prahos gra\xc5\xa1is\xc2\xa0\xe2\x80\x93 3,4 g. Abi monetos buvo kaldinamos i\xc5\xa1 775 prabos sidabro. Iki Averse buvo kar\xc5\xabnos atvaizdas ir u\xc5\xbera\xc5\xa1as dviem eilut\xc4\x97mis KAZIMIRVS PRIMUS DEI GRATIA REX POLONIE ('Kazimieras pirmas dievo malone karalius Lenkijos'). Reverse\xc2\xa0\xe2\x80\x93 Lenkijos herbinio erelio atvaizdas ir u\xc5\xbera\xc5\xa1as GROSI CRACOVIENSESS ('Krokuvos gra\xc5\xa1iai')._NEWLINE_Krokuvos gra\xc5\xa1is kaldintas ma\xc5\xbedaug iki 1370\xc2\xa0m. V\xc4\x97liau gra\xc5\xa1is buvo daugiau skai\xc4\x8diavimo vienetas (t. y. 18 denar\xc5\xb3), nei kad reali moneta. Greta egzistavo ir kitas pinig\xc5\xb3 skai\xc4\x8diavimo vienetas\xc2\xa0\xe2\x80\x93 zlotas, lygus 30 gra\xc5\xa1i\xc5\xb3, kuris irgi nebuvo monetizuotas. Tuo metu buvo kaldinamos realios monetos\xc2\xa0\xe2\x80\x93 pusgra\xc5\xa1iai. Lietuvi\xc5\xa1kasis pusgra\xc5\xa1is tur\xc4\x97jo 1,27 g sidabro, o lenki\xc5\xa1kasis\xc2\xa0\xe2\x80\x93 1,03 g. Taigi, 4 lietuvi\xc5\xa1kieji gra\xc5\xa1iai buvo lyg\xc5\xabs 5 Lenkijos gra\xc5\xa1iams.\n_START_SECTION_\nATR gra\xc5\xa1iai\n_START_PARAGRAPH_\nSidabriniai gra\xc5\xa1iai kaip monetos po ilgos pertraukos Lenkijoje v\xc4\x97l imti kaldinti 1526\xc2\xa0m. valdant \xc5\xbdygimantui Senajam, bet \xc5\xa1ie gra\xc5\xa1iai buvo jau gerokai prastesni\xc2\xa0\xe2\x80\x93 juos kaldino i\xc5\xa1 375 prabos sidabro, jie sv\xc4\x97r\xc4\x97 2,059 g. 1535\xc2\xa0m. nukaldinti ir pirmieji lietuvi\xc5\xa1kieji gra\xc5\xa1iai. Po Stepano Batoro reformos 1578\xe2\x80\x931580\xc2\xa0m. susidar\xc4\x97 Lenkijos ir Lietuvos monet\xc5\xb3 sistema. Lenki\xc5\xa1kos ir lietuvi\xc5\xa1kos monetos imtos leisti vienodo svorio ir vienodos kokyb\xc4\x97s, nors i\xc5\xa1ore \xc5\xa1iek tiek skyr\xc4\x97si. Gra\xc5\xa1ius kaldino kalyklos Vilniuje, Olku\xc5\xa1e, Malborke, Gdanske, Rygoje. Valdant Zigmantui Vazai gra\xc5\xa1ius toliau kaldino Vilniuje, Olku\xc5\xa1e, Bydgo\xc5\xa1\xc4\x8diuje, Krokuvoje, Poznan\xc4\x97je ir Gdanske (iki 1627\xc2\xa0m.)._NEWLINE_Per vis\xc4\x85 ATR egzistavimo laikotarp\xc4\xaf gra\xc5\xa1iai buvo svarbiausias piniginis vienetas. Stipr\xc4\x97jant infliacijai, jau nuo XVII a. vidurio gra\xc5\xa1io smulkesnieji nominalai nebebuvo kaldinami, o gra\xc5\xa1is ilgainiui virto smulkia moneta. Tod\xc4\x97l i\xc5\xa1populiar\xc4\x97jo stambesnio gra\xc5\xa1io nominalo monetos, kaip kad tre\xc4\x8diokai, \xc5\xa1e\xc5\xa1tokai. Tuo metu vis didesn\xc4\x99 reik\xc5\xa1m\xc4\x99 \xc4\xafgijo stabilesn\xc4\x97s vert\xc4\x97s monetos, priri\xc5\xa1tos prie tarptautinio kurso: sidabriniai taleriai (j\xc5\xb3 vert\xc4\x97 XVI\xe2\x80\x93XVII a. nusmuko nuo 30 iki 105 gra\xc5\xa1i\xc5\xb3) ir auksiniai zlotai (j\xc5\xb3 vert\xc4\x97 XV\xe2\x80\x93XVII a. nusmuko nuo 30 iki 225 gra\xc5\xa1i\xc5\xb3)._NEWLINE_XVIII a. viduryje gra\xc5\xa1iams visi\xc5\xa1kai nuvert\xc4\x97jus, Augustas III prad\xc4\x97jo juos kaldinti i\xc5\xa1 vario (3,9 g, kaldinti 1752\xe2\x80\x931795\xc2\xa0m.). Kaip ir seniau, 30 varini\xc5\xb3 gra\xc5\xa1eli\xc5\xb3 buvo lyg\xc5\xabs 1 sidabriniam zlotui, prad\xc4\x97jo kursuoti ir 60 varini\xc5\xb3 gra\xc5\xa1eli\xc5\xb3 monetos\xc2\xa0\xe2\x80\x93 a\xc5\xa1tuntokai. Tuo metu taleris jau prilygintas 240 gra\xc5\xa1i\xc5\xb3._NEWLINE_Apie 1766\xc2\xa0m. vykdant ATR pinigines reformas, buvo siekiama stabilizuoti monet\xc5\xb3 kurs\xc4\x85. Tod\xc4\x97l naujai prad\xc4\x97jo kursuoti sidabriniai gra\xc5\xa1iai su pastovia sidabro verte: jie atitiko 1/2 sidabrinio zloto (moneta neegzistavo), kuris savo ruo\xc5\xbetu prilygintas 1/8 talerio. Sidabrinio gra\xc5\xa1io santykis su paraleliai kursuojan\xc4\x8diu variniu buvo 1:7,5. Kad atskirti nuo sidabrini\xc5\xb3, variniai gra\xc5\xa1iai buvo vadinami gra\xc5\xa1eliais."